આપણી શિક્ષણપદ્ધતિ પ્રમાણે એકથી સાત ધોરણ સુધી વિદ્યાર્થીઓને મોટે ભાગે બંધ કલાસરૂમમાં પરીક્ષાલક્ષી અભ્યાસ કરાવાય છે. અને શિક્ષકો ભણાવવાના કાર્યને એક નોકરી તરીકે જોતા હોવાથી બાળકોને પોતાના વિષયમાં રસ લેતા કરતા નથી. દાખલા તરીકે ગણિત લગભગ સહુને ‘Boring’ વિષય લાગતો હોય છે, કારણ કે તેમાં અટપટા દાખલાઓને સતત મગજ કસીને ઉકેલવાના હોય છે. વળી, શિક્ષક પણ દાખલાઓ વાંચી કે લખી જતા હોવાથી વિદ્યાર્થીનો ગણિત સાથેનો સંબંધ યેન કેન પ્રકારેણ દાખલાનો જવાબ લાવવા પૂરતો જ રહે છે. શિક્ષકો ક્યારેય વિદ્યાર્થીને સ્પષ્ટ કરતા જ નથી કે ગણિતનું અમુક-તમુક પ્રકરણ તેઓ શા માટે ભણી રહ્યા છે અને પ્રકરણની શરૂઆત રસાળ શૈલીને બદલે સૂત્રો કે શુષ્ક આંકડાઓથી કરવામાં આવતી હોવાથી વિદ્યાર્થી તે નદીનાં વહેણ સાથે ઘસડાવા લાગે છે.